text:
O vin scomençât chest an dal “Ferâl”, la rubriche dedicade a pre Antoni Beline, riproponint une sô riflession a pontadis. Il test complet al à il titul “I Furlans e il templi” e al presente un resonament sul rapuart dai Furlans cu la fede e la religjositât.
***
(decime pontade)
[…] I FURLANS E IL TEMPLI
Une anime protestante educade in maniere catoliche
Ae domande a pene fate, tant a dî se i Furlans a son catolics o protestants, mi somearès di podê rispuindi che o vin une anime protestante educade in maniere catoliche. Cuant che o dîs “protestante” no mi riferìs al fat storic de dutrine protestante, che par altri no podevin nancje cognossile, cun ducj i controi e i spions de Incuisizion. O vin vût cualchi câs di infiltrazion, come che al à fat cognossi une vore ben il brâf e biât prof. De Biasio, ma si trate di robe sporadiche, a nivel di studiâts, predis e siôrs, e dome tai centris culturâi plui vivarôs, no di popul. La nestre colegance o empatie cul mont de Riforme si riferìs al fat che o vin une religjon personâl, intime o ancje intimistiche, che no va a cirî mediazions glesiastichis e clericâls ma che e preferìs un rapuart diret, discret, concret, serio cun Diu.
O dîs ancje che l’om religjôs furlan nol è un om che al bat di un continui la glesie e lis funzions e i predis e i santuaris, ma un om onest, bon, che nol fâs mâl a di nissun, al è di peraule e al cîr di judâ il prossim. Al pues lâ ancje a messe, anzit al fâs ben a lâ in glesie, ma nol è siguramentri chel l’aspiet plui impuartant o cualificant. Parcè che la nestre religjon e je plui peade a Diu che no a la glesie, plui a la vite che no al templi.
Ripuartant un gno identikit dal om religjôs, o vevi fate une sorte di scjalute di chei che jo o consideri valôrs positîfs e impuartants. O vevi metude la bontât, la tolerance, il savê relativizâ personis e timps, une sane curiositât, tant sintiment e sapience, l’afiet pe proprie tiere tal sens plui globâl dal tiermin e ancje dal timp che si è clamâts a operâ, il gust di dut ce che al è biel e bon e gjoldibil, la disponibilitât a tignî la puarte vierte e il cûr spalancât al di là di ogni speculazion astrate o catalogazion confessionâl. Par ultin, forsit come completament, o vevi metût l’aspiet cultuâl, cence però l’ilusion che il lâ in glesie al puedi jessi un titul di credit o di justificazion e nancje che il sacrifici cultuâl al puedi sostituî il sacrifici dal cûr e de vite o che la particule e puedi sostituî la comunion cul propri timp e cul propri ambient.
Chest o ai vût mût di sperimentâlu personalmentri tant a Vençon, tai agns de mê infanzie, che tai miei agns di Cjargne. Forsit mi à judât a vê une vision o concezion laiche de religjon. O starès par dî, se no ves il terôr di esagjerâ e di apropriâmi di categoriis masse grandis, che si tratave di “religjon cence religjon”, come che al diseve il grant teolic e martar todesc, il pastôr Dietrich Bonhoeffer (1906-1945). A diference di altris paîs e situazions, là che a vevin la libido o “pice” religjose e no podevin stâ cence jemplâsi la bocje di un continui cul non di Diu a proposit e soredut a sproposit, il “Diu stropebusis” di Bonhoeffer, no ai mai sintût, di frut in sù, cheste ingjerence ossessive di Diu tai fats plui ordenaris de vite. Pluitost lu sintivin lontan, come un che al cjale di adalt ce che nô o stin cumbinant e nô o stin cumbinant ce che lui al à za destinât. La vision che la nestre int e à di Diu viodût come un “Suprem” e je la traduzion adeguade de peraule “Trassendent”, il plui in là e in alt e fûr e alternatîf a dut e a ducj.
Pocje libido religjose
A proposit di libido religjose, mi ven tal cjâf une frase di pre Pauli Tofolet cuant che al jere a funzionâ a Bordan subit dopo muart pre Pauli Varut. Si stave babant dopo cene cuant che, a colp, al jeve sù e nus salude. “Dulà vâstu po cussì in premure?”, i vin domandât. “Mi tocje lâ a durmî parcè che doman o ai di jevâ a buinore par lâ a passi le voraci bocche eucaristiche delle suore”. Te sô crudece de lengaç, magari esagjerât, e dîs dut sul nestri mût di cjalâ certs compuartaments religjôs.
Se il cûr de religjon e je la glesie, cui siei misteris e sants e devozions, o scuen dî che nô o jerin za tal post-cristianesim, parcè che a messe a levin i ultins e i prins. I ultins, la biade int, parcè che no vevin nuie ce pierdi e no savevin dulà lâ, e i prins, chei cuatri Vip dal paîs, parcè che a levin par jessi viodûts dal plevan e judâts tal moment just. Di fat chei che a levin masse in glesie e si metevin tai prins puescj, la int normâl ju cjalave cun suspiet, come personis falsis. Montanelli al à in proposit une osservazion ironiche e imbrucjade. Al dîs che De Gasperi e Andreotti a levin a messe ogni dì. Cu la diference che De Gasperi al fevelave cun Diu e Andreotti al fevelave cul plevan. Tornant aes nestris assembleis liturgjichis, la grande fole e jere componude, covential dîlu?, di feminis e di fruts.
Lis teoriis e lis eresiis dal Cjandon
A proposit di feminis e fruts, mi è restât tal cjâf il câs dal Cjandon, un vieli anarcoide di Rualp che lu ài soterât jo a 96 agns. Nol veve fat studis particolârs ma al jere une vore inzegnôs e di fat, dal 1928, al veve vût un puest di responsabilitât in prime te costruzion dal ministeri de marine a Parigji. Un om di cjâf par cont di resonament e di calcul, di lapis par cont di scriture e di disen, di man parcè che al saveve ancje intaiâ e restaurâ. Pecjât che al veve il vizi di blestemâ a rote di cuel. Al diseve che, se nol blestemave, nol rivave a concentrâsi tal lavôr e cussì un predi gno predecessôr al veve scugnût rassegnâsi a lassâlu blestemâ biel che al comedave il pulpit.
Cuant che e sunave messe, si meteve fûr de puarte e ur diseve a lis feminis: ”Lait sù mo, pelandis, a fâsi instupidî dai predis!”. E mi diseve, cun grande serietât: “Che al sinti, siôr plevan. La religjon e covente come i carabinîrs: pes feminis e pe canaie. Par custumâju”. “E i oms?” i domandavi. “I oms a àn za la lôr religjon: la cussience universâl!”. Al furducjave saldo tune cjanive là che al veve metût il banc di marangon. Ancje di vecjo al intaiave statuis, ma a jerin plui lis eresiis che no i colps. Cualchidune me à dade a mi e le ten di relicuie. Si trate di art naïve. Une dì, che al jere injetât e pes ultimis, o soi lât a cjatâlu, ancje par cirî di salvâlu pai sghirets. Al jesolave e al porconave. Da pît dal jet al veve un biel Crist di len. I ai dit: “Cjandon, invezit di porconâ e strassâ flât, parcè no preaiso chel Signôr che o vês da pît dal jet?”. “Chel li? – mi à berlât il Cjandon, scjafoiantsi a sun di ridi -. Chel mus li lu ai fat jo tun radisan di ceresarie e no soi migo cussì stupit di preâ une lidrîs! Oparis, siôr plevan, oparis e no cjacaris!”. Un resonament e un compuartament che lu riten emblematic, ancje se nol è claramentri gjeneralizât. Ma mi à parût di viodi un spieli de fonde gjenuine de nestre int, prime di une certe colonizazion religjose e di tantis incrostaduris e sorestruturis devozionâls e ideologjichis. Doprant un paragon vonde comprensibil, o disarès che, se o lessin a scrostâ lis parêts de nestre anime come che a àn vût fat in tantis gleseutis modificadis o deturpadis tal cors dai secui, o cjataressin cheste muse origjinarie. ❚
[…]
(al va indevant sul prossim numar)
pre Antoni Beline
IL FERÂL. I FURLANS E IL TEMPLI. (decime pontade)............
O vin scomençât chest an dal “Ferâl”, la rubriche dedicade a pre Antoni Beline, riproponint une sô riflession a pontadis. Il test complet al à il titul “I Furlans e il templi” e al presente un resonament sul rapuart dai Furlans cu la fede e la religjositât.


c: text/html

text:
Tal cjamp de ristorazion al è stât un baluart di furlanetât a Milan par agnorums, ma di un pâr di agns al è lât in pension e no si pues plui lâ li di lui a mangjâ frico e cjarsons, e a fâ une tabaiade par furlan. Anzit, par cjargnel. Flavio Gonano al è nassût a Prât, in Val Pesarine, ma di piçul, dal 1961, al è a stâ a Milan. «La famea a era duta ca, a vore», mi conte par cjargnel, e si trasferìs dopo vê fat l’inviament (scuelis tecnichis di chê volte). Al fâs ogni sorte di lavôr. «Tal imprin, i ai fat il metalmecanic, ma vie pai agns i ai fat ancja il vendidôr de Folletto, par dimostrâ a me stes che i eri bon di entrâ tas cjasas da int». Si jere tai agns Sessante, e Flavio al fâs ancje cualchi an in Afriche, in Sudafriche e in Rhodesie (cumò Zimbabwe).
Tornât a Milan, al veve però une altre pice. A Flavio i plaseve la gnot, ancje par vie de sô passion pe musiche. «I ai comprât la prima ghitara a 16 agns, cui straordenaris di metalmecanic» e al frecuente lis ostariis li che si cjantave e li che si podevin cjatâ chei che a àn fate grande la cjançon milanese – Nino Rossi, Nanni Svampa, Walter Valdi… -, ma ancje li che al podeve sfogâ la sô passion par Brel e Brassens. Di Brassens, al à ancje voltât lis cjançons par cjargnel.
Une altre pice e jere chê di vierzi un ristorant furlan, e cussì al met dongje lis sôs passions e, dopo cualchi esperience classiche te ristorazion, al rive a meti in pîts il ristorant furlan “Vecjo Friûl”, che dopo al cambie non in “Mandi”. Dut, insiemi ae sô femine Silvana, romane, che però e fâs la gubane in cjase, cjantarine ancje jê. Il “Mandi” e jere une ostarie come che le voleve lui, li che ae fin si cjante ducj insiemi par talian, furlan, milanês, francês… Par agns, l’unic ristorant furlan di Milan.
Tante int e tancj “furlans a Milan” a son passâts di li. Un amion di Flavio al è Giuseppe Battiston, l’atôr, cognossût cuant che di zovin al faseve i cors di teatri a Milan. «Una roba i ai di dîcji però, sui furlans: l’otante par cent des critichis, se cualchi volta mi rivavin, a jerin lôr».
«Ben – i fâs -, chê e je une marche di fabriche», e ancje lui si fâs une ridade.
Trancuîl, Flavio, il “Mandi” mi mancje a mi, e ancje a lôr. ❚
Dree Venier

robotstxt: allowed

filter: keep


text:
Pal President di “Ente Friuli nel Mondo” lis lenghis minoritariis no coventin
Intant che si preparave a fâ lis valîs pe cunvigne dai zovins furlans in Nord Americhe che si è davuelt in Canadà, ai 12 di Otubar une notizie de agjenzie stampe Adrkronos e à vût come protagonist, magari cussì no, Pieri Pittaro, president di “Ente Friuli nel Mondo”.
Denant des protestis dal Comitadu Pro Limba Sarda che si lamentave pe mancjance in Sardegne di modui pal censiment in sart e in catalan a Alguer e di rilevadôrs che a feveledin chês lenghis minoritariis (il stes probleme al è stât denunciât di plui vôs ancje in Friûl pe nestre lenghe) Pittaro al à declarât «Ce che al è masse al va parsore: figurìnsi se il Stât al à di spindi un frac di bêçs pai rilevatôrs in lenghe minoritarie» e no content, tra il divertît e il rabiât,
al à continuât «E je une robe che no sta in pîts, a ce coventino
i tradutôrs cuant che lis minorancis a fevelin talian miôr di me,
sino fûr di cjâf?».
No à tardât la repliche di Mario Carboni, coordenadôr dal Comitadu Pro Limba Sarda «Pietro Pittaro, oltri che a jessi un comentadôr volgâr, si met in linie cui “puartadôrs sans di fassisim linguistic” inmò une vore numerôs te societât taliane».
Evidentementri, pal President di “Ente Friuli nel Mondo”, che al varès di rapresentâ il Friûl e la furlanetât tal mont, la lenghe dal Stât e à di jessi dome il talian, lassant lis lenghis minoritariis (comprindût il furlan) sieradis dome in cjase… E pûr, rivât in Canadà, la prime robe che a àn domandât i zovins dissendents dai nestris emigrants al è stât propit di podê imparâ la lenghe furlane…
I varano fat gambiâ idee?
Par furtune che tal 2010 Pieri Pittaro al declarave che al sarès stât “un president di passaç” e si sarès dimetût dopo di une prime “fase di transizion”: che e sedi rivade la ore par Pittaro di tornâ a “fâ lis valîs”, cheste volte no pe enesime trasfierte ator pai Fogolârs, ma par lassâ Borc dal Sâl in maniere definitive? Il biliet (Udin-Codroip, cence tornâ) jal regalìn noaltris!
REDAZION
Sindic jo mame / “La nestre int no à mai molât. Covente fâ, no lamentâsi, par saltâ fûr dal pantan”Walter Tomada
Alessandro Marangoni: la Aclif e deventarà istituzion di riferiment pai furlans “La Assemblee dai sindics furlans e je une realtât necessarie. E cul timp e deventarà ancjemò di plui un pont di riferiment pe identitât de nestre int”. Al è sigûr di chest Alessandro Marangoni, prin citadin di Dartigne, che al crôt tant inte Aclif […] lei di plui +
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
Ricorence / Pier Pauli Pasolini om contraditori e segnâl di contradizionPre Toni Beline
Tal centenari de muart di Pier Pauli Pasolini o ripuartìn a tocs la tierce part dal libri scrit di Antoni Beline tal 1993 ‘Trilogjie tormentade’, che e rivuarde propit il poete di Cjasarse I. RISPIETÂ IL MISTERI DAL OMLa sience plui dificile e je la cognossince di se stes. E se al è grivi cognossi […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +


text:
Gjoldiments forescj
19 coments On Gjoldiments forescj
-
-
-
-
A mi mi plâs une vore il disc 😀
-
Le conte mi a fat pensâ a une cjançon ungjarês intitulade Szomorú Vasárnap (Domenie nere) che forsite e varès stât miôr al puest di Unknown pleasures. Par chei che no le cognossin, lait achi http://it.wikipedia.org/wiki/Gloomy_Sunday le cjançon a jere cussí lancurôse che a jere stade proibide par vie dai suicidis che a sussitave.
A mi fâs pensâ ancje a Jacques Brel che al cjantave di spes i soi amôrs pierdûts o mai avûts. Mi somee un grum intime e personâl che scuâsi o mi scusarès di vêle lete. Ma se il scritôr a le a scrite, dopodut, al é parcé che al voleve fâle lei.
Ognidun di nô tal scrivi o tal lei o sin tributaris di ce chi sin o ce che i vin stât. Duncje o dîs ce chi sint.
Sul furlan doprât o ai notât: "Lontan a sparavin dai colps" Che mi somee masse talian par no dîmi che forsit le conte a é stade prime scrite par talian e po voltade.
Par spirt di savê e no par criticâ in tal ûltim paragraf o lei "Si poiò" indulà che jo o varès mitût si poià. Vêr o no vêr, diseitlu vualtris.
-
-
-
Ma no stâ jessi cussì intransigjent, dài 😉
a part che nus sa tant che chel parsore al è ancjemò il Checo, e po, su dai, nol è cussì grâf 😉
(Se al è il nestri famei, po, cul cjâf che al à, vin di perdonâi sigure di no jessisi firmât 🙂
-
poiò pensi che al jere une falope di batidure, par cumò o vin cambiât, salvo indicazions contraries dal famei. 🙂
-
-
-
-
Biel e al lasè ancje un tic di sperance pal frutaçat..cuissà se riverà le fantate o se LA FINE ARRIVERA'??
-
Szomorú Vasárnap … la cjançon ongjarese sugjeride di Jaio le ai sintude… e je note soredut te version merecane come Gloomy Sunday (o ind ai scoltade chê dal complès merecan di "deathrock" Christian Death, cu la cjantante Gitane DeMone a la vôs). In efiets e larès benon ma sta di fat che l'autôr chê frede sere di invier al stave scoltant i JOY DIVISION, grop di un cjantant che si jere picjât…
Checotam
-
Usti!
-
-
-
-


text:
Direzion
1 1 Pauli, clamât par volontât di Diu a jessi apuestul di Crist Gjesù, e il fradi Sostene, 2 a la glesie di Diu ch’e je a Corint, ai santificâts in Crist Gjesù clamâts a jessi sants cun ducj chei che in ogni lûc a prein il non dal Signôr nestri Gjesù Crist, Signôr nestri e lôr: 3 gracie a vualtris e pâs di Diu nestri Pari e dal Signôr Gjesù Crist.
Ringraciament
4 O ringracii di un continui il gno Diu par vualtris, pe gracie di Diu che us è stade dade in Crist Gjesù, 5 parcè che in lui o sês deventâts siôrs di ogni robe, di ogni peraule e sience. 6 Di fat la testemoneance di Crist si è tant rinsaldade fra di vualtris 7 che no us mancje plui nissun don, intant ch’o spietais la manifestazion dal Signôr nestri Gjesù Crist. 8 Lui us tignarà salts fin tal ultin, cence colpe di sorte te dì dal Signôr nestri Gjesù Crist: 9 parcè che chel Diu che us à clamâts a la comunion cun so Fi Gjesù Crist nestri Signôr al è di peraule.
Corezion dai scandui - Lis divisions framieç dai fedêi
10 Us racomadi, fradis, in non dal Signôr nestri Gjesù Crist, di dî ducj lis stessis robis, in mût di no vê divisions fra di vualtris ma di vivi in perfete armonie di pinsîrs e di decisions. 11 Di fat la int di Cloe mi à contât sul vuestri cont, fradis, che o vês cuistions fra di vualtris. 12 O intint fevelâ dal fat che ognidun di vualtris al dîs: “Jo o soi di Pauli”, “Jo invezit o soi di Apol”, “E jo di Chefa”, “E jo di Crist”.
13 Ma Crist isal forsit dividût? Isal stât forsit Pauli a jessi metût in crôs par vualtris, o isal tal non di Pauli che o sês stâts batiâts? 14 O ringracii Diu di no vê batiât nissun di vualtris, dome Crisp e Caio, 15 par che nissun nol puedi dî ch’o sês stâts batiâts tal gno non. 16 Par dî il vêr, o ài vude batiade ancje la famee di Stefane, ma di chei altris no crôt di vênt batiât cualchidun.
17 Crist no mi à mandât a batiâ, ma a predicjâ il vanzeli, e cence la sapience de peraule, par no ch’e vegni vanificade la crôs di Crist.
La sapience umane e il vanzeli
18 Di fat la peraule de crôs e je matetât par chei che si pierdin, ma par chei che si saàlvin, par nô, e je potence di Diu. 19 Di fat al è scrit:
O fruçarai la sapience dai sapients
e o ridusarai a nuie l’inteligjence dai inteligjents.
20 Po dulà isal il sapient? dulà isal il studiât? dulà isal l’inteletuâl fin di chest mont? Diu no àial dimostrât che la sapience di chest mont e je matetât? 21 Stant che, dal disen sapient di Diu, il mont nol à cognossût Diu cu la sapience, Diu al à pensât ben di salvâ chei ch’a crodin cu la matetât de predicazion. 22 E biel che i gjudeus a pratindin miracui e i grêcs a cirin la sapience, 23 nô o predicjìn Crist metût in crôs, scandul pai gjudeus e matetât pai paians; 24 ma pai clamâts, tant gjudeus che grêcs, al è il Messie, la potence di Diu e la sapience di Diu. 25 Parcè che la matetât di Diu e je plui sapiente dai oms e la debolece di Diu e je plui fuarte dai oms.
26 Dait une cjalade a la vuestre clamade, fradis: no son tancj framieç di vualtris i sapients seont la cjar, no son tancj i potents, no son tancj i grancj. 27 Ma Diu al à sielzude chê ch’e je matetât dal mont par mortificâ i sapients, Diu al à sielzude chê ch’e je debolece dal mont par mortificâ i fuarts, 28 Diu al à sielzût ce che tal mont nol à nissun valôr e ce ch’al è sbeleât e ce che nol è nuie par disfâ lis robis ch’a son, 29 di mût che nissun nol puedi vantâsi denant di Diu. 30 Al è propit par lui che vualtris o sês in Crist Gjesù, ch’al è deventât par nô, midiant di Diu, sapience, justizie, santificazion e redenzion, 31 par che, come ch’al è scrit:
Chel che si vante, che si vanti tal Signôr.


text:
Mandi nono!
Mandi frute! Ce stâstu cjalant tal computer, un film?
No, nono, al è il keynote de Apple!
Un chinot? Si cjolie tal computer ancje chel, cumò? Jo o ai miôr lâ a bevilu tal bar.
Il keynote, nono. E je une conference fate cun ducj i gjornaliscj e i blogger par presentâ alc.
E ce presentino?
Il gnûf iPhone, nono! A àn fat un grum di hype tai ultins timps, o soi propite curiose.
Un grum di ce?
Di hype.
Viôt tu lis modis: une volte aes conferencis si fasevin i buffet cui volovàn (viodistu che o cognòs ancje jo peraulis forestis?). E cumò invezit ju fasino mangjâ tal laip, i gjornaliscj?
Ma no laip, nono: hype! Al ven dal inglês, anzit, dal american. Si fevelave di hype cuant che cualchidun al jere sù di suste.
Come cjoc?
Si, par esempli. E cumò si dîs “hype” ancje par fevelâ di cuant che une aziende e tire sù di suste un prodot, e met curiositât, lu sglonfe tant, e dîs alc cence dî masse, di mût che ducj a stedin in spiete di viodilu.
Un pôc come cul Nadâl. Vincjecinc dîs di Avent, e dopo e je simpri la stesse robe: doi dîs di mangjâ e bevi e cuatri par digjerî.
Alc dal gjenar, sì. Nome voltât in publicitât, par alc di vendi. A àn tacât l’an passât a mandâ fûr vôs e peteçs su chest telefonut: lis funzions, la batarie, la fotocjamare…
E la int ur sta daûr un an intîr par sintî di une batarie?
Cun dut ce che a rivin a meti in pîts cu la comunicazion, sì.
Al à di rindi, chest telefonut, par rivâ a paiâ un an di publicitât!
Sigûr, nono: lu vendin a votcent, nûfcent euros!
Cumò o ai capît parcè che lu clamin laip: parcè che lis aziendis i mangjin simpri parsore!
Dut câs, e funzione: ancje jo o soi chi a cjalâmi la presentazion, mi àn metût curiositât.
Sì, ma no si fâs cussì, però.
Parcè po, nono?
Cuntun telefonut di votcent euros a varessin di dâ champagne, o almancul un pôc di prosec, a chei puars gjornaliscj. E invezit dome chinot e mangjâ tal laip! A saran ancje brâfs a comunicâ, ma ce cragnins!
✒ Bete Di Spere
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
La tiere e la grepie / 2022: An internazionâl de pescje artesanâl e de acuicultureAdriano Del Fabro – diretôr dal bimestrâl “SoleVerde”
Par une economie blu simpri plui sostignibile Lis Nazions Unidis a àn declarât il 2022 “An internazionâl de pescje artesanâl e de acuiculture” (Iyafa 2022), rimetint ae Fao il coordenament des ativitâts di sensibilizazion sul teme.◆ Il pes, i moluscs, i crustacis e lis alighis a son part ad implen des dietis, des ereditâts culturâls […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +
Austrie / La Universitât Popolâr che si indrece a dutis lis fassis di etâtBarbara Cinausero
Si Beate Gfrerer, 54 agns, che bielzà di 25 e je a cjâf de Volkshochschule (Universitât Popolâr) carinziane, e je stade nomenade “Carinziane de Zornade”. O soi stade par cinc agns in Carinzie e propit in cheste scuele o ai insegnât e o ’nt cognòs ben la organizazion. Juste in chel periodi si insaldave il […] lei di plui +


text:
Titul
1 1 Peraule dal Signôr che i je stade dite a Osee, fi di Beeri, sot di Ozie, di Jotam, di Acaz, di Ezechie, rês di Gjude, e sot di Gjeroboam, fi di Joas, re di Israel.
l’esperience MATRIMONIÂl dal profete
Il spieli dal matrimoni di Osee
2 Cuant che Il Signôr al scomençà a fevelâ a mieç di Osee, il Signôr i disè a Osee:
“Cjol une sdrondine
e fâs fîs cun cheste sdrondine.
Parcè che la tiere e je deventade une sdrondine
e si è slontanade dal Signôr”.
3 Lui al lè e al cjolè Gomer, fie di Diblaim; jê e cjapà sù e i parturì un fi. 4 Il Signôr i ordenà:
“Metii non Izreel,
parcè che ancjemò un pôc
e o fasarai paidî i maçalizis di Izreel
a la cjase di Jeu
e o svinidrissarai il ream
de cjase di Israel.
5 In chê dì
o crevarai l’arc di Israel te plane di Izreel”.
6 La femine e cjapà sù indaûr e e parturì une fie. Il Signôr i ordenà:
“Metii non No-benvolude,
parcè che no varai plui dûl
de cjase di Israel
e no ur darai il perdon.
7 O varai dûl de cjase di Gjude
e ju salvarai intal Signôr lôr Diu;
no ju salvarai cul arc, cu la spade, cu la vuere
ni cun cjavai e cjavalîrs”.
8 Cuant che No-benvolude e fo distetade, e tornà a cjapâ sù e e parturì un fi. 9 I disè:
“Metii non No-gno-popul,
parcè che vualtris no sês il gno popul
e jo no soi il vuestri Diu!”.


text:
O vin di metisi dacuardi une volte par dutis. La mont dal nestri Friûl puedie fâ dal turisim une vere fuarce? Puedie rivâ a aumentâ il so atrat a nivel nazionâl e internazionâl? Puedie garantî lavôr e oportunitâts ai zovins di chenti e magari ancje di di fûr? Se o rispuindìn di no, va ben, continuìn a stâ su sul pêl de aghe, cemût che o vin fat in chescj agns, gjoldint di une bande de fedeltât di chei che si sono inamorâts di mulets de Cjargne o de Val Cjanâl e che a tornin ogni an a passâ cualchi dì di polse, o pûr di chei forescj dal est Europe che a coventin dome a jemplâ lis cjamaris di albierc tai periodis di basse stagjon. Se o rispuindìn invezit di sì, ben, viodìn alore di meti dongje resonaments e politics che a rivin a dreçâ la situazion.
✽✽
DISGRESÌNSI
Prime di dut, intindìnsi tra di nô, int de mont: vonde barufâ, vonde zelosiis o rivalitâts, vonde viodi il forest che al rive come un pês e no come une risorse, vonde viodi il furlan che al rive sù par invistî come il diaul di fâi la vuere, vonde sierâ la cusine aes dôs dopodimisdì, o aes nûf di sere. E je vere, e vûl pazience, strenzi i dincj, gloti amâr, ma se o pensìn che a la lungje al pues funzionâ, o rivìn a cambiâ prospetive.
✽✽
IDEIS
Seconde robe: ce podìno vendi al turist di particolâr, di biel, ma ancje di gnûf? Cemût lu rivìno a emozionâ, a fâi pensâ “Usti, ca sù e vâl pardabon la pene di tornâ”? Ben, o vin dome l’imbaraç de sielte. Di Istât la nature, i trois, la aghe dai riui, i crets ma ancje i museus, il mangjâ ben, il relax… E alore din spazi aes cjaminadis o aes escursions vuidadis, ai zîrs in biciclete, aes rimpinadis, aes visitis vuidadis e aes cercis des specialitâts. Di Invier, la nêf: e alore pontìn a fuart sul schi, su lis gjaspis, ma ancje sul snowboard, sul schi di alpinisim, su lis fiestis tes baitis. I disarês, ce aial scuviert, la aghe cjalde chel chi? No, culì al sta il biel, tirìn fûr la fantasie, olsìn. Provìn a proponi a la famee che e rive cui fruts de citât, che la buinore ju puartin a cjapâ sù lis verduris dal ort e dopo che ur insegnin a cusinâ cu lis ricetis di une volte; pensìn al grup di zovins che a metât zornade ju puartìn a svolâ cul parecleve o cul deltaplan, e dopo, la sere, aperitîf e musiche tes termis di Darte. Fasìn une “Fieste in blanc” esclusive tal Museu di Tumieç, dulà che bisugne barufâ par sentâsi a taule e par cerçâ i plats dai miôr cogos de mont che si sfidin. A son dome un pâr di ideis butadis li, par rindi il discors, cence dismenteâsi che dut ce che si à costruît fin cumò nol bisugne gran butâlu vie. Anzit.
✽✽
MENADÔRS (VUIDIS? DIREZIONS?)
Tierç pas: imparìn a vendisi ben, a meti di bande la modestie o la zelosie par chel che o savìn produsi o coltivâ. E alore, vonde resonâ par valadis o par comuns. Vonde framentazions di ents che a fasin lis stessis robis. Cjargne, Tarvisian e Glemonàs a indichin un coordenadôr parom, un sgai e intraprendent e soredut decisionist, che al à di fâ di filtri tra lis associazions, i parons dai albiercs, i consorzis e i sindics. Si bute jù ce che al pues ufrî ognidun, si crein i pachets turistic, si decît un calendari di events e di manifestazions unic par dute la mont, che finalmentri al rivi a eliminâ doplons o sormontaments di datis. Si sielç une date par presentâ i programs pe stagjon invernâl e par chê estive. Si prepare un plan finanziari dulà che ducj a metin alc e magari la regjon un tic plui di chei altris. Si pompe dentri di brut te comunicazion e te publicitât, a nivel nazionâl e tal forest; si lavore di internet e di social network.
✽✽
INVISTIMENTS
Cuarte sfide: o vin di recuperâ su pe cualitât dai nestris albiercs, incentivâ e duncje slizerî in cualchi maniere des tassis chei imprenditôrs che a vuelin invistî par rinovâ lis lôr struturis. O vin di aumentâ i puescj jet cun gnûfs hotel, e magari proponi ai grups di zovins che no vuelin spindi trop, ufiertis tai albiercs difondûts che si stan compuartant ben in chest agns. O vin ancje di pensâ che se o volìn puartâ turiscj da la Europe dal Nord o de Russie, al è inutil lâ a â fûr volantins tes fieris di mieç mont se dopo no rivìn a metiur a disposizion avions che ju discjamin a Ronchi, e servizis di traspuart par puartâju tai nestris paîs. Continuìn – e par fortune cualchidun lu à za capît – a sfrutâ la nomee dal Zîr di Italie di ciclisim, invistint tai servizis pai cicliscj, di chel che al comede lis cjamaris di arie a chel che al ospite i campers. Tornant al Invier, il probleme dai implants pal schi che no rivin a cuvierzisi i coscj, aumentant an dopo an la buse di belanç di Promotur, cemût podìno risolvilu? Forsit cinc pôi in dute la regjon a son masse, provìn a pontâ dut sui doi che a tirin di plui, Zoncolan e Tarvis, e in chei altris resonìn par une riconversion graduâl che e sepi dâi un tai diviers a la ufierte turistiche.
✽✽
OLTRI IL TRIESTIN
Al samee facil, o sai, scrivilu: dopo, invezit, te pratiche dut si grampe, si sfrenç, si sfante. Ma fantats, il mont si è slargjât, no vin di fâ plui i conts dome cul triestin che al rive sù “a magnar el panin co la marmelada”. O jentrìn te sfide globâl, o se no, come che o disevìn in principi, continuìn a stâ su sul pêl de aghe… fin cuant che no sarìn infondâts par ben. ❚
David Zanirato
Une tiere, trê cjâfs e fantasie par fâsi cognossi miôr............
O vin di metisi dacuardi une volte par dutis. La mont dal nestri Friûl puedie fâ dal turisim une vere fuarce? Puedie rivâ a aumentâ il so atrat a nivel nazionâl e internazionâl? Puedie garantî lavôr e oportunitâts ai zovins di chenti e magari ancje di di fûr? Se o rispuindìn di no, va ben, continuìn a stâ su sul pêl de aghe, cemût che o vin fat in chescj agns, gjoldint di une bande de fedeltât di chei che si sono inamorâts di mulets de Cjargne o de Val Cjanâl e che a tornin ogni an a passâ cualchi dì di polse, o pûr di chei forescj dal est Europe che a coventin dome a jemplâ lis cjamaris di albierc tai periodis di basse stagjon. Se o rispuindìn invezit di sì, ben, viodìn alore di meti dongje resonaments e politics che a rivin a dreçâ la situazion.


text:
Se tu bràmis formà, famos Bombel
Al Sig. Cavaliere S. B., che andava formando il ritratto di bella Donna.
SONETTO
SE tu bràmis formà, famos Bombel,
Da l'adorabil Silvie il biel ritrat,
Fai prime di to man che un furt sei fat,
Robe i rais al Soreli, e fai 'l penel.
Che par ritrai di un Paradis il biel
Il to penel divin cajù è sol at,
E sol po' dà a la bochie e al voli a un trat
E la favele a cheste, e il moto a chel.
Par imità il color dal biel sembiant
Ti dèi la Primevere ogni so flor,
E l'Iride ti mandi il so biel mant.
Ma se tu vus formà cun je il miò amor,
Chiol chel color funest cu va stemprant
In tes lagrimis mes il so rigor.


text:
La Fondazion Aquilee, che, di cuant che e je nassude, e lavore pe valorizazion dal sît archeologjic e de citât patriarcjâl, di pôc e à fiestezât il so secont aniversari. Ma trop isal di furlan in cheste Istituzion che vuê e je partecipade dal Ministeri, de Regjon, de Provincie di Udin, dal Comun e de Arcidiocesi di Gurize? Al vignarès di dî poc, ancje parcè che, fin cumò, la lenghe furlane no je ancjemò stade doprade inte Fondazion Aquilee. La buine gnove e je che, pal avignî, il president de Fondazion e sindic di Aquilee, Alviano Scarel, si dîs favorevul a fâ jentrâ di dirit la marilenghe ancje dentri cheste Istituzion, che e scuen rapresentâ il Friûl a ducj i efiets. «La Fondazion – al conte Scarel – e je nassude doi agns indaûr e no à ancjemò doprât la lenghe furlane parcè che, fin cumò, o sin stâts impegnâts intune prime fase di inlidrisament sul teritori. O vin pensât dome a valorizâ ducj chei monuments che o vevin plui bisugne di un intervent di tutele”. Dut câs no si pues dî che a Aquilee la lenghe furlane no sedi di cjase. Di cetancj agns, di fat, il comun al à viert, intai locâi de biblioteche, il Sportel pe promozion de lenghe furlane che al lavore a supuart des iniziativis inmaneadis di bande de aministrazion comunâl. “Il sportel pe lenghe furlane – al spieghe il sindic – al è un servizi che la aministrazion e à volût par permeti ai citadins dal comun di meti in vore il dirit di doprâ il furlan ancje tai rapuarts cu lis Istituzions, daûr de Leç 482/99 Tutele des minorancis linguistichis storichis”. Compit dal sportel linguistic, come che al marche Scarel, al è chel di sburtâ lis personis a doprâ il furlan in cualsisei contest, parcè che ogni lenghe e à la stesse dignitât e lis stessis capacitâts comunicativis e pues jessi doprade par esprimi cualsisei concet, stant che e je part de culture dal teritori e de identitât de int. Al zonte il prin citadin: “O vin tradusût in furlan une vore di libris, materiâl divulgatîf, comunicazions par pandi la lenghe furlane e publicazions impuartantis. La lenghe furlane e je stade doprade, dongje di chê taliane, todescje e inglese ancje intune schirie di cuadris turistics, che son stâts creâts par descrivi i nestris plui biei cjantons. Il furlan, infin, al è ancje ogjet di specifics progjets didatics”. Il sindic di Aquilee che, intal 2008, e à ospitât la Fieste dal Friûl, al siere: “Il comun al à simpri valorizât la marilenghe, inte convinzion che, par fâ cressi une lenghe, al sedi impuartant meti i citadins inte condizion di doprala ogni dì”.
Elisa Michellut
ATUALITÂT – Une Fondazion ancjemò masse pôc furlane............
La Fondazion Aquilee, che, di cuant che e je nassude, e lavore pe valorizazion dal sît archeologjic e de citât patriarcjâl, di pôc e à fiestezât il so secont aniversari. Ma trop isal di furlan in cheste Istituzion che vuê e je partecipade dal Ministeri, de Regjon, de Provincie di Udin, dal Comun e de Arcidiocesi di Gurize? Al vignarès di dî poc, ancje parcè che, fin cumò, la lenghe furlane no je ancjemò stade doprade inte Fondazion Aquilee. La buine gnove e je che, pal avignî, il president de Fondazion e sindic di Aquilee, Alviano Scarel, si dîs favorevul a fâ jentrâ di dirit la marilenghe ancje dentri cheste Istituzion, che e scuen rapresentâ il Friûl a ducj i efiets. «La Fondazion – al conte Scarel – e je nassude doi agns indaûr e no à ancjemò doprât la lenghe furlane parcè che, fin cumò, o sin stâts impegnâts intune prime fase di inlidrisament sul teritori. O vin pensât dome a valorizâ ducj chei monuments che o vevin plui bisugne di un intervent di tutele”. Dut câs no si pues dî che a Aquilee la lenghe furlane no sedi di cjase. Di cetancj agns, di fat, il comun al à viert, intai locâi de biblioteche, il Sportel pe promozion de lenghe furlane che al lavore a supuart des iniziativis inmaneadis di bande de aministrazion comunâl. “Il sportel pe lenghe furlane – al spieghe il sindic – al è un servizi che la aministrazion e à volût par permeti ai citadins dal comun di meti in vore il dirit di doprâ il furlan ancje tai rapuarts cu lis Istituzions, daûr de Leç 482/99 Tutele des minorancis linguistichis storichis”. Compit dal sportel linguistic, come che al marche Scarel, al è chel di sburtâ lis personis a doprâ il furlan in cualsisei contest, parcè che ogni lenghe e à la stesse dignitât e lis stessis capacitâts comunicativis e pues jessi doprade par esprimi cualsisei concet, stant che e je part de culture dal teritori e de identitât de int. Al zonte il prin citadin: “O vin tradusût in furlan une vore di libris, materiâl divulgatîf, comunicazions par pandi la lenghe furlane e publicazions impuartantis. La lenghe furlane e je stade doprade, dongje di chê taliane, todescje e inglese ancje intune schirie di cuadris turistics, che son stâts creâts par descrivi i nestris plui biei cjantons. Il furlan, infin, al è ancje ogjet di specifics progjets didatics”. Il sindic di Aquilee che, intal 2008, e à ospitât la Fieste dal Friûl, al siere: “Il comun al à simpri valorizât la marilenghe, inte convinzion che, par fâ cressi une lenghe, al sedi impuartant meti i citadins inte condizion di doprala ogni dì”.


text:
Sants Canzi, Canzian e Canzianile, martars (Ai 30 di Mai).
Canzi, Canzian e Canzianile, che une tradizion antighe ju dîs fradis, a son stâts copâts al inizi dal secul IV, sot dai imperadôrs Dioclezian e Massimian, e sepulîts «ad Aquas Gradatas». Te stesse localitât, che cumò si clame «Sant Canzian», e je stade cjatade che nol è trop une basiliche une vore antighe dedicade ai fradis Canzians e fintremai il sepulcri cui vues dai trê cuarps. La venerazion tai lôr confronts e je testemoneade dai scrits di Sant Massim di Turin (sec. V), di une preziose cassute cu lis lôr relicuiis de fin dal sec. V conservade inte citât di Grau e dal distic di Venanzi Fortunât (sec. VI) là che al racomande: «Se tu vessis di rivâ te citât di Aquilee – tu varessis di venerâ soredut i Canzians amîs dal Signôr». Za inte alte Ete di Mieç, li al jere un munistîr dedicât a di chescj martars e a Sante Marie. La venerazion pai martars Canzians si jere slargjade za te antichitât in dut il teritori de Italie setentrionâl (Lombardie), in chel dai Francs e dai Gjermanics.
Test gjavât fûr dal Messâl par furlan, di agns in spiete de aprovazion di bande de CEI (Conference Episcopâl Taliane).
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
La tiere e la grepie / 2022: An internazionâl de pescje artesanâl e de acuicultureAdriano Del Fabro – diretôr dal bimestrâl “SoleVerde”
Par une economie blu simpri plui sostignibile Lis Nazions Unidis a àn declarât il 2022 “An internazionâl de pescje artesanâl e de acuiculture” (Iyafa 2022), rimetint ae Fao il coordenament des ativitâts di sensibilizazion sul teme.◆ Il pes, i moluscs, i crustacis e lis alighis a son part ad implen des dietis, des ereditâts culturâls […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +
Austrie / La Universitât Popolâr che si indrece a dutis lis fassis di etâtBarbara Cinausero
Si Beate Gfrerer, 54 agns, che bielzà di 25 e je a cjâf de Volkshochschule (Universitât Popolâr) carinziane, e je stade nomenade “Carinziane de Zornade”. O soi stade par cinc agns in Carinzie e propit in cheste scuele o ai insegnât e o ’nt cognòs ben la organizazion. Juste in chel periodi si insaldave il […] lei di plui +


text:
LA CONCUISTE DE TIERE IMPROMETUDE
Preparatîfs pe concuiste
1 1 Dopo muart Mosè, servidôr dal Signôr, il Signôr i fevelà a Gjosuè, fi di Nun, man gjestre di Mosè, e i disè: 2 “Mosè, il gno servidôr, al è muart; cumò fâsiti fuart! Passe di là dal Gjordan, tu e dute cheste int, par lâ te tiere che jo ur doi a lôr, ai israelits. 3 Dut ce che vualtris o balinarês, jo us al doi, daûr che i vevi imprometût a Mosè. 4 Dal desert e dal Liban fint al grant flum, l’Eufrât (ven a stâi la tiere dai itits), e fintremai al mâr Grant, de bande dal amont, chel al sarà il vuestri toc. 5 Par ducj i dîs de tô vite, nissun nol rivarà a tignîti teste: jo o sarai cun te come che o ài stât cun Mosè; no ti bandonarai gran e nancje no ti lassarai dibessôl.
6 Tu âs di jessi fuart e di tignî dûr, parcè che ti tocjarà a ti di meti chest popul in paronance de tiere che o ài zurât ai siei vons di dâure. 7 Dome che tu âs di jessi fuart e di tignî dûr fin dapît par viodi che dut al ledi indenant seont la leç che il gno servidôr Mosè ti à dade. No tu âs di scantinâ ni a drete ni a çampe se tu âs voe di rivâ in puart. 8 Il libri di cheste leç tu âs di vêlu simpri su la tô bocje: tu âs di rumiâle dì e gnot par viodi che dut al vegni fat daûr ce che al è scrit. Dome cussì tu varâs furtune e tu rivarâs insomp tal to intent. 9 No ti àio ordenât: Viôt di jessi fuart e di tignî dûr? No sta vê nissune teme ni pôre di sorte, parcè che il Signôr, il to Diu, al è cun te in ducj i tiei pas”.
Colaborazion fra lis tribûs de Transgjordanie
10 Alore Gjosuè ur dè chest ordin ai scrituriscj dal popul: 11 “Lait pal campament e dait chest ordin al popul: Parecjait la mangjative, parcè che di chi a trê dîs o passarês di là dal Gjordan par lâ a cjapâ la tiere che il Signôr vuestri Diu us dà la paronance”.
12 Po ai rubenits, ai gadits e a miege tribù di Manasse, Gjosuè ur fevelà cussì: 13 “Visaitsi di ce che us à ordenât Mosè, servidôr dal Signôr: il Signôr vuestri Diu, par fâus tirâ il flât, us dà cheste tiere culì. 14 Lis vuestris feminis, i vuestris canais e lis vuestris mandriis a podaran restâ te tiere che Mosè us à distinade di là dal Gjordan. Vualtris però, int di vuere, si metarês biel armâts in teste dai vuestris fradis e ur darês une man 15 fintremai che il Signôr nol lasse polsâ ancje i vuestris fradis compagn di vualtris e che ancje lôr no cjapin paronance de tiere che il Signôr vuestri Diu ur dà. Alore o podarês tornâ te vuestre tiere e paronâle, chê che us à distinade Mosè, servidôr dal Signôr, di là dal Gjordan, de bande dal amont”. 16 I rispuinderin a Gjosuè: “Dut ce che tu nus âs ordenât lu fasarìn e o larìn pardut là che tu nus mandarâs. 17 Come che i vin ubidît in dut a Mosè, cussì ti ubidissarìn te. Cîr dome di preâ il Signôr, to Diu, che al resti cun te come che al à vût stât cun Mosè! 18 Chel che si metarà cuintri di te e chel che nol larà daûr dai tiei ordins, nol impuarte ce che tu comandis, chel le à finide. Tu viôt dome di jessi fuart e di tignî dûr!”.


text:
Speciâi o no?!
✽✽ Il President de Assemblee de Comunitât linguistiche furlane al à scrit al Ministri de Istruzion Marco Bussetti e al President de Regjon Massimiliano Fedriga domandant la sotscrizion di un protocol di intese pal insegnament de storie e de gjeografie dal Friûl, de tierce classe de scuele primarie fin ae fin de scuele mezane superiôr, e par zontâ fassicui bilengâi (furlan/talian) ai libris di test ministeriâi, li che no cjatin spazi la storie e la gjeografie dal teritori.
✽✽ La iniziative di Diego Navarria e va sul troi di une educazion scolastiche di fonde plui buine e rispietose de identitât plurâl des nestris comunitâts (che i tescj talians a ignorin). Cun di plui, coerente cu lis circolârs ministeriâls che a fevelin di “scuele de autonomie” tant che “lûc li che la diversitât e à di jessi esaltade tant che font di ricjece”, une scuele “clamade a fâ buinis lis istancis formativis che di chês a son puartadôrs arlêfs, fameis e teritori”. In pratiche, chel che al è stât fat in Venit cu la firme, ae fin di Setembar, di un protocol di intese tra il President Luca Zaia e il Ministri Bussetti pal insegnament de storie e culture venitis in ogni ordin e grât di scuelis. E la Regjon Friûl-Vignesie Julie, autonome e speciâl, ce fasie?
✽✽ Cuant che inte VI comission consiliâr regjonâl, di resint, si è discutût di regjonalizazion de scuele, la plui part dai conseîrs e à tirât il cûl indaûr, dopo che in campagne eletorâl ducj a ‘nt sostignivin la necessitât. Ancje devant di une situazion al colàs cun 73 scuelis su 171 cence presidis, insegnants e personâl Ata che a mancjin e un Ufici scolastic regjonâl – declassât intal 2014 e che al dipent dal Venit – cu la metât dai dipendents che a servaressin e cumò ancje cence diretôr, che si è dimetût. Covential altri par fâ valê la nestre specialitât? Se no, tant al vâl dâi reson al judiç emerit de Consulte Sabino Cassese che, ae scree dal an academic de Universitât dal Friûl, al à sostignût la inutilitât sostanziâl des Regjons a statût speciâl. E ancje su chest cantin, pôcs a àn vierzût il bec. Sveìnsi! ❚
di Erika Adami


text:
«O volevin cambiâ il mont cu la poesie, cambiâ la lenghe, fâle nestre, pastrocjâle, doprâle par impiâ temporâi e fâ nassi primulis, par lâ a cagâ e scrivi i nestris zovins agns intun mont che al murive.»
Cussì Lussia Di Uanis, trastolone e artiste impegnade, nus ricuarde un so amì e coleghe, Raffaele BB Lazzara, che l’an passât – te gnot dai 13 di Jugn – nus à lassâts.»
Al jere un poete furlan, visionari, ironic, libertari e scalembri. Cu la sô poesie e musiche al è stât un dai protagoniscj dal rinovament de culture furlane. Tacant cu la riviste anarchiche libertarie “Usmis” e daspò cu la tribù poetiche dai Trastolons.
Par tignî vive la sô vision, te ricorence dal aniversari, ai 15 di Lui, inte suaze de rassegne “Notturni DiVersi” a Puart, si son dâs dongje i siei amîs e compagns di aventure, che cun leturis, imagjins e cjançons che lu fasin rivivi, a àn rindût omaç a un artist poliedric e anarchic, che no si pues dismenteâ.
Come che nus conte Lussia, che insiemi a chei altris Trastolons (Stiefin Morat, Pauli Cantarut, Vera Putelli), e à organizade la manifestazion, «o vin dedicât tantis seradis a Raff e tantis personis nus àn clamât a memoreâlu. Tra chescj, a “Notturni Diversi” e ae “Fieste de Viarte” a Cormons. Lis seradis lis vin clamadis “Dôs gardenias par BB”.»
«Chest non lu à cjapât Stiefin Morat di une cjançon di Gardel “Dos gardenias para ti”, il sunadôr tanghero argjentin. Cuant che a son nassûts i Trastolons, intun viaç a Ortisei par un cunvigne te comunitât ladine, o jerin in machine jo, Morat e Lazzara. Dut il viaç o vin scoltât Gardel, e lis gardeniis par BB a rivin di li.» Cualchi foto di chel viaç si pues cjatâ in chest video che al è stât realizât di Lussia: https://youtu.be/Tr7VuDjWQkw.
Ae serade a jerin presints i Trastolons acompagnâts di Romano Todesco e Ermes “Momi” Ghirardini, che cun Guido Carrara, te Bande Tzingare a àn sunât dilunc dal event. Guido al jere un grant amì di Raff e al veve cun lui une lungje colaborazion artistiche. Nol podeve mancjâ Fabian Riz, amì, vicin di cjase e furnidôr di blanc di Raff. A jerin presints ancje I Rive no Tocje, che pûr no jessint Trastolons, tai ultins agns si son svicinâts a di chei, e che a lavin dispès a cjatâ Lazzara. Loris Vescul, che cun Raff al à realizât tal 2007 l’album “Verba Manent”, nol à rivât a jessi presint ae serade, ma al è vignût di Bologne Mino Specolizzi, amì di Raff dai timps de universitât e origjinari de Pulie.
«Jo o ai tancj biei ricuarts cun lui», nus conte Lussia. «Cuant che al è vignût a stâ in Friûl e o jerin zovins e biei (normâl no?), o stavin a Monfalcon ducj i doi, e dopo jessisi cjatâts pe prime volte a un incuintri di “Usmis”, une sere lu ai invidât ca di me a condividi un tai dal butilion di blanc dal Zobresc di Uanis (la vigne di gno pari) par fâsi une cjacarade. Chê sere il butilion lu vin bevût dut ,e tor cuatri di matine o ai tirât fûr lis mês poesiis. Lui lis à tant preseadis.»
Cun chest biel ricuart, us invidìn a lâ te pagjine https://raffbblazzara.wordpress.com/, metude in pîts dal fradi di Raff. Si puedin cjatâ tantis imagjins, videos, poesiis e cjançons dal artist, cussì che cul so ricuart e la sô art si puedi continuâ a scombati pe libertât di ognidun.
✒ Moira Pezzetta
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
La tiere e la grepie / 2022: An internazionâl de pescje artesanâl e de acuicultureAdriano Del Fabro – diretôr dal bimestrâl “SoleVerde”
Par une economie blu simpri plui sostignibile Lis Nazions Unidis a àn declarât il 2022 “An internazionâl de pescje artesanâl e de acuiculture” (Iyafa 2022), rimetint ae Fao il coordenament des ativitâts di sensibilizazion sul teme.◆ Il pes, i moluscs, i crustacis e lis alighis a son part ad implen des dietis, des ereditâts culturâls […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +
Austrie / La Universitât Popolâr che si indrece a dutis lis fassis di etâtBarbara Cinausero
Si Beate Gfrerer, 54 agns, che bielzà di 25 e je a cjâf de Volkshochschule (Universitât Popolâr) carinziane, e je stade nomenade “Carinziane de Zornade”. O soi stade par cinc agns in Carinzie e propit in cheste scuele o ai insegnât e o ’nt cognòs ben la organizazion. Juste in chel periodi si insaldave il […] lei di plui +


text:
MARÇ – PRIME PAGJINE. EDITORIÂL – Un popul di fantasimis / SPECIÂL 3 DI AVRÎL. Aiar di restaurazion sul complean dal Friûl / Il Maritain triestin al vâl plui dal Menocchio furlan / PAGJINE 2 – La vergogne des latariis / VIERS IL FRIÛL. Sapade e torne a cjase / Jacopo Linussio & jeans: il fashion acessibil / PAGJINE 3 – CJARGNE VIVE. La colonizazion dei impresis e va indenant / Si va fûr de crisi ricostruint la nestre identitât / PAGJINE 4 – Une campagne eletorâl pe indipendence e pe comunitât / Resisti par esisti, 20 agns di resistence, interviste a Rem Spicemei dal comitât NO AMX / LA VÔS DE CISL. IUC la gnove Impueste Uniche Comunâl / PAGJINE 5 – SLOVENIE. Ricognossiment a Viljem Černo di Lusevare / AUSTRIE. Gnûf concet de cooperazion tra lis minorancis te nestre regjon, daûr dal principi di judâsi un cul altri / FRIÛL EUROPE. La Europe che e je e chê che e mancje: l’inovâl dal ‘Projet Spinelli’ e la atualitât / PAGJINE 6 – SPECIÂL 3 DI AVRÎL. Dopo D’Aronco, Fontanelli al cjape sù il Comitât pe Autonomie e pal Rilanç dal Friûl / SPECIÂL 3 DI AVRÎL. Pai 3 di Avrîl la Patrie dal Friûl e premie i vincidôrs dal Concors fotografic / PAGJINE 7 – SPECIÂL 3 DI AVRÎL. Parcè no vino un imni nazional? / SPECIÂL 3 DI AVRÎL. No mûr la idee de autonomie in Cjargne / PAGJINE 8 – Jo o soi di Udin / MUSICHE. Stefano Montello al fâs l’ort intun cd / Furlans cuintri de crisi: Paolo Marcuzzi, de finance a ristorazion / Al è vignût fûr il bant de X edizion dal concors par tescj cinematografics in leghe furlane / PAGJINE 9 – San Simon fuarce gnove dopo des polemichis / AL CINE CUN BETE. Vie cu la Buere / SIMPRI BOGNS. Ugo Pellis, Dolfo Zorzut, Il primo friulano. La mari ‘l frut la lingua degli affetti, Udin 2008 / PAGJINE 10 – GLESIE FURLANE: 40 agns di impegn pe lenghe e culture furlane / IL FERÂL. I furlans e il templi / IL GRANT LUNARI DAL FRIÛL. Març / PAGJINE 11 – Par memoreâ il Moviment Friûl / PAGJINE 12 – 1914-2014 IL CENTENARI DES BAUSIIS E DE VERGOGNE. Cui aial copât Franz Ferdinand? /
*** I articui a son disponibii fracant sul titul. Buine leture.
Sindic jo mame / “La nestre int no à mai molât. Covente fâ, no lamentâsi, par saltâ fûr dal pantan”Walter Tomada
Alessandro Marangoni: la Aclif e deventarà istituzion di riferiment pai furlans “La Assemblee dai sindics furlans e je une realtât necessarie. E cul timp e deventarà ancjemò di plui un pont di riferiment pe identitât de nestre int”. Al è sigûr di chest Alessandro Marangoni, prin citadin di Dartigne, che al crôt tant inte Aclif […] lei di plui +
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
Ricorence / Pier Pauli Pasolini om contraditori e segnâl di contradizionPre Toni Beline
Tal centenari de muart di Pier Pauli Pasolini o ripuartìn a tocs la tierce part dal libri scrit di Antoni Beline tal 1993 ‘Trilogjie tormentade’, che e rivuarde propit il poete di Cjasarse I. RISPIETÂ IL MISTERI DAL OMLa sience plui dificile e je la cognossince di se stes. E se al è grivi cognossi […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +


text:
Tant si à scrit, fevelât su la stragje di Porçûs e su lis sôs incidencis su lis vicendis politichis, sedi locâls che internazionâls. Par diestre e çampe e à rapresentât simpri un teren di scuintri fin dal dopovuere imediât.
Pôc o nuie si domandisi sul pês che e puedi vê vût sui destins di une autodeterminazion pussibile dal popul furlan intal asset istituzionâl che si jere daûr a delineâ intal clime post resistenziâl.
Tra l’Avrîl dal 1945 e il 1946, al stât talian che al jere daûr a nassi e ai partîts dal CLN a jerin ben claris lis cuistions leadis aes minorancis nazionâls, ai sburts plui o mancul separatiscj.
Documents e publicazions par esempli a ilustrin il progjet francês di anession de Val di Aoste, il rûl dai servizis segrets rispetîfs, dal esercit clamât cu lis autoblinde a bonâ i moviments di place e infin i incuintris par fissâ un status acetât dai abitants e dal lôr partît di racuelte identitarie, la Union Valdotein, ma ancje dai scuintris dentri dal stes partît tra i fautôrs de tratative e i separatiscj intransigjents.
Compagn al sucedarà pal Sud Tirôl cul acuardi Di Gasperi – Gruber dal 1946 e cu la campagne di atentâts ai pilons dai agns dopo.
––
LA GARANZIE DÌ UN STÂT FOREST
Cemût che dispès al è stât sotlineât, la presince di stâts forescj sovrans daûr de minorance francese e di chê todescje, e rivistìs une impuartance strategjiche fondamentâl inte risoluzion dai acuardis di tutele.
Di là di France e Austrie, al esist un tierç stât forest interessât ae difese di une minorance nazionâl: e je la Jugoslavie dal president Tito che al vûl distirâ la sô ale protetore ai Slovens in Italie.
Francês, todescs e slovens: chestis duncje lis minorancis etnichis linguistichis che a vegnin fûr garantidis di acuardis internazionâi ae fin de vuere, e no dome in maniere seguitive dal articul 6 de Costituzion.
Parcè no i furlans? Parcè no vegnial segnât mai il popul furlan tant che minorance nazionâl e no dome linguistiche?
Fasìn un pas indaûr, anìn a dôs posizions che a rivin di bandis opuestis, di nemîs feroçs ma che a rivin ae stesse conclusion.
La prime e rive de propagande naziste che – provant a frenâ la Resistence e la vitalitât dal esercit di liberazion jugoslâf, ma ancje par sigurâsi in maniere direte il control dal teritori di une vie pussibile di fuide de Italie – e istituìs l’Adriatische Kunstland, che ancje il Friûl al fâs part. Une provincie dal Tierç Reich. Inte sô definizion al è un riferiment precîs e implicit al popul furlan tant che minorance, che il regjim al vûl fâsi caric de lenghe e dal ricognossiment des carateristichis nordichis e arianis. Chel che a cirin di fâ al è clâr: doprâ cheste diversitât in funzion antislave.
Ancje il fassisim si jere mot in cheste direzion: il concet di “piçule patrie” al riassum il pinsîr, ribatint cun fuarce la sumission ae çocje italiche.
Al reste bon in sens storic un sôl ricognossiment uficiâl de reson di jessi ricognossût tant che popul e duncje di vê dirit ae autodeterminazion: l’at li che l’imperi austriac – inte unitile, a chel pont, prove par evitâ la vuere cu la Italie e jentrâ intal plan Wilson – al nomene ancje i furlans tra chei popui che a gjoldaran di chest dirit.
––
LA AUTODETERMINAZION VIODUDE DI CHEI ALTRIS
Ma che i furlans a fossin un popul che al valès il dirit ae autodeterminazion, a jerin convinçûts ancje i comuniscj jugoslâfs. Prin di dut parcè che il concet al jentrave intai canui de ortodossie, ven a stâi inte teorie e inte linie politiche detade di Stalin intal so opuscul su “ Marxisim- leninisim e cuistion nazionâl” su la definizion di minorance nazionâl, dineade dopo in maniere tragjiche intai fats. In secont lûc parcè che a traviodevin in cheste jentrade, une plui facile “afiliazion” future ae Republiche federative che e jere daûr a nassi, o almancul une zone cussinet cul mont ocidentâl.
A chest fin al reste ancjemò – e forsit la catalogazion tant resinte des letaris e dai scrits di Mario Lizzero, il comandant partesan “Andrea”, e podarà sclarî la veretât o mancul – il “si dîs” che al ven simpri di fonts garibaldinis, di un incuintri apont tra il comissari politic des Garibaldi e Kardelj, il vice di Tito. In chê ocasion il numar doi dal Partît Comunist Jugoslâf al varès provât a convinci Lizzero su la validitât di cheste prospetive, cence rivâ in ogni câs intal so intindiment.
Vêr o mancul l’incuintri e la discussion, al reste il fat che il PCI ni alore e nancje mai, al à fat riferiment intun so document ai furlans tant che minorance nazionâl, a un procès di autodeterminazion dal popul furlan tant che ipotesi politiche.
Chel che al è sucedût a Porçûs al à vût, secont me, un efiet disastrôs par ogni progjet pussibil di autodeterminazion, ma ancje tant che definizion di minorance nazionâl, impedint di fat ancje il nassi di un partît di racuelte maioritari come che al sucedè invezit in Val di Aoste e in Sud Tirol.
––
IL SCUINTRI TRA DOI MONTS
La stragje, i plans di anession titine, la creazion fin di chê volte di struturis buinis di contrastâ la eventuâl fatibilitât militâr, a àn blocade ogni pussibilitât di disvilup, movint la atenzion de politiche taliane – e no dome – di une cuistion furlane ipotetiche a une cuistion uniche e internazionâl jugoslave, e di consecuence slovene.
La riprove plui grande e rive propit dal dibatiment su la nassite de Regjon autonome cuant che al fo clâr che il Friûl al deventave dome che une apendîs di un probleme clamât Vignesie Julie, e che in dut câs al sarès stât decidût no su la base de autodeterminazion dal popul furlan ma dal destin de citât di Triest.
Dal rest al è stât clâr daurman che su chest confin si zuiave il scuintri tra ocident e mont comunist. Cui varessial mai consintût o permetût il nassi di moviments che a domandassin autonomie e libertât? Chi, intai agns seguitîfs, a son stâts inschiriâts e ospitâts i doi tierçs dal esercit talian, chi al jere il soiâr di Gurize tant che gnove linie de Plâf cuintri i cjararmâts rus, chi la dislocazion des atomichis Nato, e vie indenant cussì.
Ve parcè che Porçûs, tant che significât, al à rapresentât un colp mortâl ae autodeterminazion pussibile dal popul furlan; no dome, ma al à ancje cancelât ogni riferiment istituzionâl ae definizion di minorance nazionâl.
Al à permetût che e vignìs sostituide cun tiermins plui restritîfs e, in ultime analisi, ambiguis tant che etnic–linguistic.
Chei stes che ore presint a ritardin o dispès a impedissin la plene espression dal nestri dirit a jessi popul. ❚
Dree Valcic
Parcè che a Porçûs e je stade copade ancje la nestre libertât............
Tant si à scrit, fevelât su la stragje di Porçûs e su lis sôs incidencis su lis vicendis politichis, sedi locâls che internazionâls. Par diestre e çampe e à rapresentât simpri un teren di scuintri fin dal dopovuere imediât.


text:
Cjatâsi par fâ fieste e je simpri une biele robe, ancjemò di plui se ator si sint fevelâ par furlan e se cualchi acuilute e svintule tal aiar. Friûl doc, tant criticât, al reste simpri une fieste de furlanie. No lu dîs par vie che la Patrie e à fat un sfuarç no indiferent par jessi presint a cheste edizion, ma dome parcè che e je la veretât.
Gjoldìnsi duncje un sclap di ligrie, ancje se no ’nd è tantis di buinis par jessi fiduciôs.
Soredut cheste ultime novitât su la provincie di Gurize, che il guvier regionâl al somee vedi decidût di meti dongie a chê di Triest. Puars noaltris se e fos vere, cussì sì che si sarès dal gjat, cemût che al diseve pre Checo Placerean, cuntun Friul ancjemò plui dividût e sotan di une provincie “giuliana” slargiade e plui fuarte, cence nancje un piçul cuintripês in regjon. O sperìn dome che i governants di Gurize, une buine volte, a capissin che il doman al è dome il Friul e no jessi “massarie” di Triest.
No par ruvinâus dal dut la fieste, us metìn ancje sul plat lis ultimis gnovis che a rivuardin la marilenghe: bêçs pal insegnament tes scuelis no ‘nd è, il regolament aprovât al è plen di busis dal pont de didatiche.
E il tentatîf di no ricognossi i credits pes graduatoris a chei che vevin fat il master, al jere propit une vergogne.
O vin simpri savût che nissun nus varès regalât nuie, ma chest tirâ di lunc al somee plui une cjapade pal boro. E i nestris sorestans cidins.
O sberlìn tant cuintri di Triest e invezit si varès di fâur tant di cjapiel ai siei politics.
Tal ultiin consei regionâl, intant che al leve indenant il dibatiment sul belanç, il conseîr triestin Camber al scriveve su Facebook ducj i bêçs che a stevin decidint di dâ a Triest: no i freave nuie dal belanç regjonâl, dome di trop che al rivave ae sô citât, ai siei eletôrs.
Une prove di plui di cemût che i triestins a fasin ben i lôr interès: un milion di euros al larà par meti gnûfs assensôrs tai vecjos condominis. Par vê il contribût al jere un concors. A son stadis fatis buinis 27 domandis. Savês tropis che a son di Triest? 26.
E i rapresentants furlans invezit a àn cjatât il timp par barufâ tra di lôr sui bêçs pal Museu di storie naturâl a Udin.
Dulà volêso che o lini cun cheste int.
DREE VALCIC
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
La tiere e la grepie / 2022: An internazionâl de pescje artesanâl e de acuicultureAdriano Del Fabro – diretôr dal bimestrâl “SoleVerde”
Par une economie blu simpri plui sostignibile Lis Nazions Unidis a àn declarât il 2022 “An internazionâl de pescje artesanâl e de acuiculture” (Iyafa 2022), rimetint ae Fao il coordenament des ativitâts di sensibilizazion sul teme.◆ Il pes, i moluscs, i crustacis e lis alighis a son part ad implen des dietis, des ereditâts culturâls […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +
Austrie / La Universitât Popolâr che si indrece a dutis lis fassis di etâtBarbara Cinausero
Si Beate Gfrerer, 54 agns, che bielzà di 25 e je a cjâf de Volkshochschule (Universitât Popolâr) carinziane, e je stade nomenade “Carinziane de Zornade”. O soi stade par cinc agns in Carinzie e propit in cheste scuele o ai insegnât e o ’nt cognòs ben la organizazion. Juste in chel periodi si insaldave il […] lei di plui +


text:
…cumò par radio Onde Furlane
Vuê ducj i programs inte radio Onde Furlane a son dedeâts ae Zornade Furlane dai Dirits par visâsi di cuant i furlans a lotavin par i lôr dirits, di cuant che a jerin lis comugnis, ven a stai la tiere par ducj come un jutori par vivi, ma ancje par cjalâ indenant e difindi la mari lenghe ce tant che lenghe veicolâr.
O ai cirût di volêi ben ae mê tiere furlane, part dal mont, e servintle jê o ai intindût di servî il mont intîr
Pre Antoni Beline (1941-2007), testament spirituâl, 1992
… la crudel joibe grasse
Tal 1511 la Joibe Grasse e colave juste ai 27 di Fevrâr e, ta chê zornade, si invià il riviel plui grues de storie dal Friûl.
Stiçats de false gnove, butade fûr di Toni Savorgnan (il sassin), che i filoimperiâi a jerin rivâts a Pradaman, cetancj contadins plens di marum a tacarin un riviel cuintri dai nobii udinês. La prime cjase a colâ e fo propit chê dai Della Torre (i Troians), che a stavin de bande dai nobii e dai borghês.
In bandis di vuerilie, i contadins a cjaparin, a meterin a sac e a brusarin cjistiei e palaçs ator par dute la Patrie tant che chei di Vilalte, Murùs, Çopule, Voleson, Spilimberc, Colorêt, Susans, Madrîs, S.Denêl, Feagne, Tarcint e v.i. A bonâ il dut a rivarin il taramot dai 26 di Març che al sdrumà il cjistiel di Udin e la gjandusse che a faserin miârs di muarts.
Il riviel al fo inneât tal sanc, ma lis comunitâts furlanis a cjaparin cussience de lôr fuarce. Une fuarce che ur permetè di tratâ la lôr poie militâr a Vignesie daûr dal rispiet dai lôr dirits e che, cualchi an plui tart, e fasè nassi la Contadinance, orghin rapresentatîf des comunitâts rurâls cence avuâi in Europe. Ve che alore, chê dai 27 di Fevrâr, e je la date miôr par celebrâ la Zornade Furlane dai Dirits.
A cheste zornade radio Onde Furlane e dedearà lis trasmissions dal 27 Fevrâr 2013 par ricjatâ cussience e braure di cui che o sin, par no dismenteâ che i furlans a àn savût lotâ pai lôr dirits.
Fuarce Friûl !
😎
… SI CJANTE PAR FURLAN
Il 3 e 4 Dicembar, aes 21.00, alì dal teatri “Palamostre” di Udin e torne “Musiche* pe gnove musiche furlane”, l’apontament che ogni an al premie lis plui bielis produzions discografichis in lenghe furlane ma no dome parcè che a Musiche si zontarà “Muzike” ven a stai a saran ospitàs ancje dai grops ca cjantin in lenghe slovene. Il 3 Dicembar si podaran scoltà i BK Evolution, des valadis dal Nadison, cun il lôr folk rock, il pianist Tonç Feinig de Austrie e i Melodrom grop dark di Lubiana. A sierà le giornade dal 3 a saran i R.esistence in Dub vincidôrs dal premi dal public al Liet International Festival. Come par solit, cheste manifestazion e je leade al Premi Friûl, concors aromai storic dedicât ai gnûfs musiciscj che a cjantin par furlan. Chest an a si zonte ancje une sezion dedeade ai fumets in dulà che i autôrs e varan di contà alc che al fasedi riferiment al riviel de joibe grasse dal 1511.
I grops in finâl al Premi Friûl il 4 Dicembar a son:
Ad plenitatem Lunae (folk-metal da Gemona),
Savac (punk-rock con venature melodiche),
L’una e un Quarto (etno folk d’autore dalla profonda Bassa friulana),
Ulisse e i Ciclopi (giovanissimo duo Blues-core aggressivo ed ispirato),
Mig 29 Over Disneyland (potente combo carnico d’ispirazione punk).
Al concors pe gnove musiche furlane a parteciparan ancje:
Nosisà, Lino Straulino e Orchestra Cortile
… OH CE BIELE RADIO… OH CE BIELE ZOVENTÛT
UNE RADIO COME ONDE FURLANE
NO SI CJATE IN NISSUN LÛC
Il 2 fevrâr 1980 al nasseve radio onde furlane. La radio e jere logade in plaçal Cella
dulà che agns prime a si cjatave le mitiche radio Udine 103.
In graciis di une clape furlane a vignive fondade 30 agns indaûr le Cooperative “Informazione Friulana” che daspò trê agns e sarà ricognossude da la Regjon. La cooperative al smicjave di rivà a meti in pins une television partint da une radio.
Al vignive fondade l’associazion “Amîs di onde furlane” che in 15 agns al sostignarà la radio ancje cun tun jutori economic.
Cui ch’al à lavorât in tune radio al capìs cuant lavôr al è daur ogni trasmission e ancje Onde Furlane in dutis chescj agns al à vût i siei bas e alts ma al continue a là indenat par pandi la nestre culture e la nestre identitât furlane.
Un cjar mat, a cui o volin une vore di ben.
Mandi a dûc !
… DEL PREMI FRIÛL…
godetevi i filmati dei gruppi che si sono esibiti a S U N S, il festival della canzone in lingua minoritaria tenutosi il 12 settembre 2009 al palamostre di Udine :
Dr deer & crc posse (Hip Hop dalla Sardegna)
Encresciadum (Jazz dalla Val di Fassa)
Harri Stojka (Gipsy Swing da Vienna)
Chichimeca (Folk-Rock acustico in catalano)
Peppa Marriti Band ( Rock cantato in arbëreshë)
R.Esistence in Dub ( Dub furlan/sardo assieme al cagliaritano dr Boost )
Ursina Giger ( cantautrice soul dal cantone grigione )
Lino Straulino ( cantautore friulano ).
leggi il programma del Premi Friûl…
😎
… FURLAN 🙂
Tor une tal daspomisdì (ore furlane), si davuelzarà a Colonia Caroya, in Argjentine, la seconde cunvigne dedicade a “Lenghis minoritariis, media, emigrazion” inmaneade de Comunitât Culinâr dal Friûl cu la colaborazion de Regjon Friûl Vignesie Julie. L’apontament al sarà trasmetût in videoconference su www.friul.tv e in direte radiofoniche su Radio Onde Furlane (che e trasmet sui 90.00/90.20 FM Friûl, e sui 96.60 FM te zone di Colonia Caroya e che si pues scoltâ ancje in streaming di chest sît).
Chest secont apuntament che si davuelzarà in Argjentine al vûl puartâ la riflession su la necessitât di une comunicazion ative no dome in direzion des comunitât emigradis, ma ancje tra di lôr e cu la tiere di divignince.
Mandi a ducj i furlans sparniçâts ator pal mont !
Lei il program complet de zornade.
Streaming on friul.tv


text:
Grups e soliscj che a doprin il Furlan cun ducj i lengaçs musicâi: rock, reggae, pop, punk, grunge, hip hop, techno, jazz, classiche e sperimentazions variis. Artiscj che a àn vuadagnât une cierte innomine, dentri e fûr dal Friûl, ma ancje zovins cjantautôrs che a fasin svicinâ il mont di vuê, de tecnologjie, cun chel de art e de musiche.
Al è di chest che us contìn ogni mês. E cumò, rivâts ae fin dal 2016, o metìn in struc dut ce che al è sucedût in chest an.
Par dâ dongje chest an di musiche, miôr di dut al sarès di dâ un cuc a ce che la radio e trasmet. La nestre radio e je chê di ogni furlan: Radio Onde Furlane. Chê che e bat tal cûr dal Friûl, salvadie. Une radio pirate che e trasmet in modulazion di frecuence sui 90 Mhz te plui part dal Friûl, sui 90.2 Mhz in Cjargne e scoltade dai furlans ator pal mont, ancje sul telefonin o tablet, cu la App o dal sît www.ondefurlane.eu.
Radio Onde Furlane di simpri e puarte i scoltadôrs a torzeon tra grups, soliscj, lenghis, musichis, minorancis e nazions cence stât, cun trasmissions che no fasin di mancul di cjalâ in dutis lis direzions.
Dopo la prime edizion dal Radio Gjornâl e la rassegne stampe In dì di vuê al scomence di fat il program Ator Ator. Un apontament zornalîr curât de redazion dulà che, cun ospits in studi o intervistis par telefon, si presentin lis gnovis produzions culturâls furlanis (editorie, musiche, teatri, cine e v.i.) e ancje lis jessudis di un pôcs dai periodics dal Friûl, come La Patrie dal Friûl.
Babêl Europe, invezit al è il program bimensîl dedicât a lenghis, musichis, minorancis e nazions cence stât, dulà che si fevele ancjemò di novitâts discografichis e si scoltin cercis di discs che a rivin de Ocitanie, dal Friûl e de Sardegne.
A proposit di lenghis minoritariis e di musiche in marilenghe, Radio Onde Furlane e je ancje ideadore di Suns Europe, il festival des arts performativis in lenghe minoritarie dal 2009.
A tignî alte la bandiere dal Friûl a Suns Europe o vin vût Doro Gjat, che dopo la jessude dal so disc Vai Fradi al à fat un percors straordenari, puartant la sô musiche e il furlan ator pe Italie. Cul toc Discolce al à di fat vint il vôt de jurie a Suns Ladinia, festival de musiche tes lenghis minoritariis de Europe alpine e mediteranie. Cheste e je stade la semi finâl, davuelte a Moena ai 19 di Novembar, prin di rivâ ae manifestazion che e à rindût il Friûl e Udin, dal 1 ai 3 di Dicembar, ancjemò une volte il cûr de diversitât linguistiche e culturâl dal continent, cu lis sôs sezions dedicadis no dome ae musiche, ma ancje ae produzion audiovisive e ae leterature.
Par cognossi miôr cui che al sta daûr ai tancj progjets in marilenghe, o sin lâts di persone in vie Volturno 29 a Udin tai studis di Radio Onde Furlane. Culì o vin fevelât cun Leo Virgili, diretôr artistic dal festival Suns Europe e artist innomenât par vê sunât cun tancj cjantants, gjornalist in marilenghe e musicist dai Playa Desnuda. Daspò o vin fate visite, in direte radio, ancje a Pauli Cantarut, il president de Cooperative Informazion Furlane, societât editore di Onde Furlane e curadôr e vôs di diviersis trasmissions de radio.
Cantarut al è ancje diretôr artistic de etichete Musiche Furlane Fuarte, nassude tal 1999 de esperience di Radio OF e dal Premi Friûl. Un svant pe musiche furlane e un catalic che al met adun 51 discs dal 1999 a vuê, che nus fâs cognossi artiscj che «a sburtin, a sperimentin, a disfin e a tornin a fâ la musiche e la lenghe furlane. Artiscj che no cjantin pal bêç o par ve nomee, ma parcè che a àn voie di fâ sintî la vôs dai furlans, doprant la lenghe che e ven dal cûr: il Furlan».
La etichete e à produsût musiciscj tant che i Carnicats, Dj Tubet, Madrac, Fabian Riz, DLH Posse, i Parafangos, Pit Ryan & Mad Men Blues. E à publicât la musiche e poesiis dai Trastolons e dai I Luna e Un Quarto. Par no smenteâ Aldo Sbadiglio e la Famiglia Ananas in Vacanza, i LaipLessNess, Dek III Ceesa (ancje autôr de sigle Better Call Abele par une trasmission di ROF). Infin a Setembar si è zontât un toc ae colezion di discs cul 51n album publicât: Lis conseguenis dal Deliri dai Rive no Tocje.
ROF e je la Radio dal Friûl. Che o sedis par strade, a vore o ator pal mont, a ogni ore dal dì, ancje a Nadâl e al Prin dal An, par fâ fieste insiemi, sintonizaitsi su Radio Onde Furlane. Il vuestri cûr al batarà a timp de musiche in marilenghe! ❚
✒ Moira Pezzetta
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
La tiere e la grepie / 2022: An internazionâl de pescje artesanâl e de acuicultureAdriano Del Fabro – diretôr dal bimestrâl “SoleVerde”
Par une economie blu simpri plui sostignibile Lis Nazions Unidis a àn declarât il 2022 “An internazionâl de pescje artesanâl e de acuiculture” (Iyafa 2022), rimetint ae Fao il coordenament des ativitâts di sensibilizazion sul teme.◆ Il pes, i moluscs, i crustacis e lis alighis a son part ad implen des dietis, des ereditâts culturâls […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +
Austrie / La Universitât Popolâr che si indrece a dutis lis fassis di etâtBarbara Cinausero
Si Beate Gfrerer, 54 agns, che bielzà di 25 e je a cjâf de Volkshochschule (Universitât Popolâr) carinziane, e je stade nomenade “Carinziane de Zornade”. O soi stade par cinc agns in Carinzie e propit in cheste scuele o ai insegnât e o ’nt cognòs ben la organizazion. Juste in chel periodi si insaldave il […] lei di plui +


text:
Il President de Provincie di Udin lu à definît un dai apontaments plui impuartants di dut il calendari des iniziativis pe Fieste dal Friûl.
“Mariscuele” nol è nuie altri se no il classic esempli di progjet nassût dal bas: al inizi dal an scolastic 2012-2013 cetancj insegnants che si son cjatâts la novitât dal Plan Aplicatîf de Sisteme pal insegnament de lenghe furlane a son vignûts li dal sportel linguistic di Codroip a domandâ consulencis, materiâi didatics o progjets tematics di puartâ indenant tal program e cussì, scoltant lis esigjencis e lis dificoltâts di ognidun si è pensât di inmaneâ la prime ocasion di incuintri, confront e inzornament su la marilenghe a scuele. Il progjet, ideât dal Sportel furlan dal Comun di Codroip al à subit vût il consens dal Istitût Comprensîf di zone, diret de dot.e Patrizia Pavatti che tai ultins agns e je stade in Regjon une des protagonistis de gnove organizazion didatiche dal furlan, de Societât Filologjiche Furlane, che jessint Ent acreditât dal Ministeri pal inzornament dai insegnants e à podût garantî une atestazion a ducj chei che a àn partecipât a la zornade di studi e te ocasion e à ancje presentât il so prin eBook: “O impari il furlan” par iPad. Cun di plui, gracie ae poie de Provincie di Udin e, massime, dal President Pieri Fontanin che al à sostignût cun vivôr la necessitât di fâ il pont de situazion, il Progjet Mariscuele al à podût jessi inviât.
Cussì sabide ai 5 di Avrîl, te suaze des manifestazions pe Fieste de Patrie dal Friûl 2014, tal teatri Benois De Cecco di Codroip si son cjatâts plui di 140 fra mestris di scuele de infanzie e primarie, professôrs de secondarie di prin grât e dirigjents scolastics plui tancj uditôrs interessats al argoment.
Dopo i salûts dal Sindic, dot. Fabio Marchetti, e dal President de Provincie di Udin, On. Pieri Fontanin, il seminari, “Marilenghe & Mariscuele. Riflessions par un percors condividût e integrât”, al à viodût un program une vore impuartant e improntât a un sens pratic, indreçât a la soluzion di problemis e al aprofondiment di plui aspiets dal insegnament de marilenghe. Coordenâts dal Prof. Federico Vicario, president de Filologjiche, si son alternâts esperts di didatiche, dirit e linguistiche come Pierino Donada, William Cisilino, Patrizia Pavatti, Paola Cencini, Rosalba Perini, Antonella Brugnoli e Giorgio Ziffer. Fra un intervent e chel altri si è lassât spazi ae presentazion di nûf progjets, fra i cent e passe segnalâts al sportel di Codroip da lis scuelis dal teritori di lenghe furlane, sielts pai aspiets particolarmentri inovatîfs come l’ûs des gnovis tecnologjiis, l’interdissiplinarietât o il plurilinguisim.
Insiemi cul seminari si è tignude ancje la prime “Mostre de didatiche in marilenghe” che e à viodût l’esposizion dai materiâi fats des scuelis (libris, zûcs, calendaris, cd, dvd…), che cumò a son a disposizion di ducj i interessâts li de biblioteche di Codroip, ma ancje l’ufierte de didatiche in furlan che e ven di fûr de scuele come i laboratoris o i imprescj didatics di ents, Universitât, cjasis editoris, professioniscj e associazions.
Une propueste significative e à sierât i lavôrs: la istituzion di une Zornade de Marilenghe che e meti adun il mont de scuele une volte par an, sperìn che il progjet Mariscuele al vedi viert cheste strade di confront e inzornament continui… ❚
Antonella Ottogalli
Mariscuele: plui di 140 insegnants par fâ il pont su la marilenghe a scuele............
Il President de Provincie di Udin lu à definît un dai apontaments plui impuartants di dut il calendari des iniziativis pe Fieste dal Friûl.


text:
Ce che nus covente e je une musiche furlane (plui) fuarte. Sandri Di Suald lu scriveve inte Patrie dal Friûl za tal 2007: «Che nô musicalmentri o vin tancj autôrs che a produsin musiche cualitativementri ecelente cun pôcs mieçs e che a rivin a peâ la lenghe furlane a une vore di esperiencis musicâls (melodichis, “rap”, “punk”…), ma che no vin une musiche furlane che e descrivi la nestre tiere e la nestre esperience umane cun dutis lis sôs valencis. L’ûs dal furlan al somee plui une etichete (ben fate) poiade però su prodots di altris». Di Sualdi al è publicitari di mistîr e al è ancje il pari di Tarvos, il prin fumut in marilenghe. I vin domandât, intal dibatit che o sin daûr a puartâ indenant in chestis pagjins su le nestre musiche e il rapuart cu la tradizion, cemût che o podin vê une musiche apont plui furlane. Seont lui nus mancje une esperience musicâl esemplâr, dal dut furlane. La musiche irlandese, al dîs par esempli, e je simpri musiche irlandese ancje se cjantade par inglês o par talian. Parcè chest no valial ancje pes cjançons in marilenghe? «E je un regole di comunicazion: un prodot par jessi ricognossibil, al à di jessi diferent di chei altris e al à di dâ emozions», al sclarìs. E nô, come che al conte, chestis dôs carateristichis lis vin, cu la vilote e ancjemò di plui cu la furlane. A son chestis lis nestris brisculis te sachete. «La vilote e à un retai incredibil, cuntune so specificititât clâre, come i viers in otonaris. E à ancje une funzion unificante, che e fâs grup, cu la sô ligrie», al continue Di Suald, «tal dì di vuè al è necessari promuovi un fenomen educatîf di recupar dai nestri cjants tai coros e, par me, ancje tes scuelis».
✽✽ Lino Straulino e Stefano Montello, che a son daûr a fâ un studi su lis vilotis, a disin che i nestris rappers a podaressin jessi i interpretis perfets par metisi a “repâ” in otonaris: «Il rap furlan nol è la soluzion a la musiche furlane moderne: al è un adatament che, tra l’altri, al sta lant a amont a nivel internazionâl e partant nol pues jessi neancje l’avignî de musiche furlane pur vint otims interpretis (come Tubet o Dek Ill Ceesa)», al comente, «lu viôt plui tant che sinergjie armoniche al cjant corâl e a la vilote rivisitadis che di chescj al conserve, sot cierts aspiets, lis intenzions».
✽✽ «Simpri a proposit di vilotis, no je nancje vere che la musiche popolâr no je inteletuâl. Baste pensâ a la finaline “perdonaitnus compatîtnus se cjantâ no vin savût…” che, oltri a une sô proprie bielece, e je in rapuart cu la sieridure dal “Dream” di Shakespeare. I grancj inteletuâi (D’Annunzio, Pasolini, Valeri…) le àn simpri valutade positivementri e capide la sô fonde. E je stade la “intelighenzia” taliane/furlane che e parone in dî di vuê a montâ il lûc comun de avilizion par diferenziâ in maniere negative i furlans e sotetâju politichementri (pensìn a la “damnatio memorie” dai celts o di Toni Savorgnan o di Jacopo Linussio, a la “dismenteance” di Michele Gortani, tant par fâ cualchi non)».
✽✽ E je dut câs la furlane, seont Di Suald, il nestri prodot di ponte, cu la fuarce dal so bal libar, vivarôs, cuasi salvadi. Al scriveve l’artist furlan Tita Marzuttini tal inizi dal Nûfcent che il furlan, al sun de furlane al sintive «una suggestione di ballare» e che al «resterà soggiogato da una forza che agisce sull’anima sua». La furlane e scjadenave reazions no dome in Patrie. Rivade a Vignesie e vuadagne notorietât e e fo di mode in Italie fint a rivâ a la corte di re Luîs XIV. «Parcè che a à alc che ti fâs sintî vîf, e je la tô anime che e salte fûr legre e incasinade. In origjin e jere violentissime, co si balave al lave dut a patràs», al dîs Sandri, «la furlane e à vude ancje declinazions coltis cun Bach e altris, e le balave ancje Giacomo Casanova. O vin duncje a disposizion une situazion uniche e emotivementri diferenziade. E no ven doprade! Jo o domandi une gnot de furlane come che e je la gnot de ‘taranta’».
✽✽ Insome la vilote e la furlane a puedin jessi dopradis, intune peraule, comercialmentri. Fevelìno di doprâ une strategjie di prodot pal nestri patrimoni storic? «Parcè no? Se une imagjin e valès mil peraulis, la musiche a ‘nt valarès un milion. Tu âs di vendi chel prodot ca. O vin di investî no a slas, ma cuntune strategjie precise. Come par ogni aziende, tu tachis cumò e ca di un pôcs di agns tu âs i risultâts. In Friûl o vin grups di ducj i gjenars, si trate di fâju dialogâ tra di lôr e di dî: invezit di fâ tantis manifestazions separadis, concentrìnsi, metìnsi insiemit, cjatìnsi par saltâ fûr cun ce che nus rapresentarà a nivel internazionâl. Ancje cui nestris emigrants tal forest che no spietin altri. Lôr a vuelin sintîsi furlans in maniere distintive, si à di costruî chest apostolât. Metint insiemit tradizion e modernitât, come che al diseve Gaudì. Al è cussì che si môf il marcjât. Se no fasìn cussì, no si rivarà a saltâ fûr de regjon e o larìn indenant a contâse tra di nô». ❚
Natascia Gargano
MUSICHE. Sandri Di Suald: “La vilote e la furlane particolaritâts furlanis: ecelencis di spindi”............
Ce che nus covente e je une musiche furlane (plui) fuarte. Sandri Di Suald lu scriveve inte Patrie dal Friûl za tal 2007: «Che nô musicalmentri o vin tancj autôrs che a produsin musiche cualitativementri ecelente cun pôcs mieçs e che a rivin a peâ la lenghe furlane a une vore di esperiencis musicâls (melodichis, “rap”, “punk”…), ma che no vin une musiche furlane che e descrivi la nestre tiere e la nestre esperience umane cun dutis lis sôs valencis. L’ûs dal furlan al somee plui une etichete (ben fate) poiade però su prodots di altris». Di Sualdi al è publicitari di mistîr e al è ancje il pari di Tarvos, il prin fumut in marilenghe. I vin domandât, intal dibatit che o sin daûr a puartâ indenant in chestis pagjins su le nestre musiche e il rapuart cu la tradizion, cemût che o podin vê une musiche apont plui furlane. Seont lui nus mancje une esperience musicâl esemplâr, dal dut furlane. La musiche irlandese, al dîs par esempli, e je simpri musiche irlandese ancje se cjantade par inglês o par talian. Parcè chest no valial ancje pes cjançons in marilenghe? «E je un regole di comunicazion: un prodot par jessi ricognossibil, al à di jessi diferent di chei altris e al à di dâ emozions», al sclarìs. E nô, come che al conte, chestis dôs carateristichis lis vin, cu la vilote e ancjemò di plui cu la furlane. A son chestis lis nestris brisculis te sachete. «La vilote e à un retai incredibil, cuntune so specificititât clâre, come i viers in otonaris. E à ancje une funzion unificante, che e fâs grup, cu la sô ligrie», al continue Di Suald, «tal dì di vuè al è necessari promuovi un fenomen educatîf di recupar dai nestri cjants tai coros e, par me, ancje tes scuelis».


text:
Fanzine
La peraule inglese, e po deventade internazionâl, fanzine e derive de contrazion dai tiermins fanatic (apassionât) e magazine (gjornâl); e je duncje une publicazion tematiche fate in maniere volontarie di apassionâts suntun argoment e pensade par altris apassionâts.
La durade e i disvilups di cheste ativitât a dipindin un grum de situazion: in gjenar no puartin vantaçs economics, ma son fats par passion e tal timp libar, e par chest a podin sparî daurman se il so autôr si strache. Purpûr, in cierts ambits specifics, une fanzine e pues fâ nassi un ciert interès tant di rivâ a cuvierzi i siei coscj e a aumentâ il so nivel cualitatîf, ancje fin a une publicazion professionâl.
Une fanzine che e je rivade a une edizion professionâl e ven clamade prozine. Se po daûr dal lavôr e je une clape che e fâs ancje bêçs cu il lôr lavôr, si pues za fevelâ di riviste, ancje no vint daûr un grup editoriâl, une rêt di distribuzion o une gjestion corete par vê un propi ISBN.


text:
#01 – Tresinte Dino, Toni, Lise e Catine, doi fradis e dôs sûrs, in cuatri a zuiâ dut il dopodimisdì su la place. Dino al à plui agns di ducj, undis; daspò a ven Catine, dîs e mieç; Lise e Toni, nûf. Al è cuasi un mês che a zuin a cui ch’al sa plui robis. A cui ch’al è [...]
Categorie: Gjenar Par Fruts
Finalmentri Zuan al podeve dedicâsi a une des sôs passions: i avions di cjace. Soredut l’AVRO CANADA CF-105 ARROW. Il misteriôs progjet canadês blocât dai americans. Zuan al veve imparât dut su chel aparât: i components in titani, i comants fly by wire, i missii Canadair Velvet Glove, il sisteme di combatiment Astra… Cumò al veve di lei dut su [...]
#19 – Lâ di cuarp intune filande Gjo, trops agns âstu? Ben, se tu âs une cierte etât o soi sigûr che tu âs cualchi ricuart di contâ su lis filandis. La storiute che o ti conti vuê e à come protagoniste, inmò une volte, la mê none. Jê, di piçule, e viveve tune grande famee: trê fradis metûts insiemi [...]
#15 – La cjase parsore la galarie Intal fossâl di Palme al è plen di jentradis di galariis di mine: a coventavin par rivâ fin sot dai nemîs e fâju saltâ par aiar. Zuan, come tancj fruts di Palme al lave a esplorâlis e, cheste volte, al è rivât a convinci ancje Gjonde e Marte a lâ cun lui. “E [...]
#07 – Cjapât dal nemì Tant che a vevin planificât il viaç al jere tacât di gnot. Il flum al jere calm, si scugnive no fâ masse rumôr stant che e jere une scjampade. A vevin sielzût di cjapâ une barcje piçule, tant che un sbordon, par movisi in mût scuindût cence crevâ la aghe. Fasint leve tal fondâl dome [...]
#03 – Il mâr in cjase Mai al è un mês bielonon: l’aiar lizerin e cjalt il just, plen di parfums delicâts di flôr di naranç e bergamot. I colôrs des begoniis a trasformin lis cjasis in palaçs dai siums plui biei. Une cjase jenfri chês altris si distache, parcé che si pues viodile dal mâr, inte piçule isule, pierdude [...]
#17 – La bestie dal gno barbe “Barbe, di dulà che e ven cheste bestie?” Al domandà il nevôt intant che al cjalave cun voi vierts il tapêt sul mûr te sale. “Ma, ce domandis fasistu fantat!!! Cjape une cjadree e stami a sintî…” Il barbe Sidamo al scomençà a fâ la conte. “Cuant che o jeri a stâ in [...]
#13 – Cencegjambe E jere une volte un vecjo cjan salvadi, une vore brut, spelât e strissinît. Talmentri magri che si viodevin fin lis cuestis. Lu clamavin Cencegjambe, parcè che al veve pierdût la gjambe daûr. Al jere savint, cun dut ce che al veve passât. Fin di picinin, al jere un spirt libar e cjaviestri, plen di vite. Une [...]
#5 – Bestiis a Palme Son i ultins dîs di scuele e Zuan al à fat i compits di corse par lâ sui bastions, pôc fûr de Puarte Aquilee, là che il fossâl di Palme al cjape aghe di risultive e lis galariis bandonadis e i arbui a ospitin cetancj nemâi. Al va alì ogni dì, cul binocul di so [...]
#2 – Il mus e il purcit Un purcit a si vantave Viers il mus il tratament, Che il paron par lui doprave In creance e sintiment Bevaron a la matine Bevaron misdì e sere, E in forme tant ninine Cocolât fûr di maniere Chest purcit sa la gjoldeve Intal cjoli a cûl il mus, il paron mi da le [...]
11 – Etât dificile Lis dodis cjandelis a iluminarin la musute di Stiefin cui smursiei sglonfs. “Domande un desideri” a diserin in côr lis vôs ator de taule. Cun lis cjandelutis ancjemò fumantis, Stiefin al domandà di no lassâ nissun cence cerçâ la torte: lui al veve judât a fâle, si spietave che i plasès a ducj e che chel [...]
#10 – Fâ la fieste Vuê dutis lis scusis a son buinis par fâ fieste: si è inventade chê dal pai, de mame, des feminis, dai inamorâts, dal lavôr, de Patrie… e vie dilunc. Nuie di mâl intindintsi, ma ancjemò un pôc no varin plui dîs di vore. Une volte si faseve fieste dome la domenie; i contadins nancje simpri, [...]